รมช.ศธ. เปิดเผย ระบบข้อมูลบิ๊กดาด้าของกระทรวงศึกษาธิการพร้อม 100% ย้ำมีประโยชน์ในการกำหนดทิศทางการวางแผนผลิตและพัฒนากำลังคน
พล.อ.สุรเชษฐ์ ชัยวงศ์ รัฐมนตรีช่วยว่าการศึกษาธิการ กล่าวในการเป็นประธานเปิดงาน "มหกรรมมิติใหม่อาชีวศึกษา เพื่อการพัฒนาที่ยั่งยืน อาชีวะ ฝีมือชน คนสร้างชาติ" และเปิดระบบเชื่อมโยงฐานข้อมูลกำลังคนอาชีวศึกษา (Big Data System) ของศูนย์ประสานงานการผลิตและพัฒนากำลังคนอาชีวศึกษาอย่างเป็นทางการ ว่า จากข้อสั่งการของพล.อ.ประยุทธ์ จันทร์โอชา นายกรัฐมนตรี เมื่อวันที่ 11 เม.ย.2560 ที่มอบหมายให้กระทรวงศึกษาธิการ (ศธ.) ในการผลิตพัฒนากำลังคนให้สอดคล้องกับเขตพัฒนาพิเศษภาคตะวันออก หรือ อีอีซี นำมาสู่การจัดทำแผนงานที่ผ่านความเห็นชอบจากคณะรัฐมนตรี (ครม.) ในการจัดศูนย์ผลิตและพัฒนากำลังคนอาชีวศึกษาขึ้น แบ่งเป็น 1 ศูนย์กลาง 6 ศูนย์ภาค 18 ศูนย์กลุ่มจังหวัด เพื่อรวบรวมข้อมูลความต้องการกำลังแรงงานของสถานประกอบการทั่วประเทศ มีการจัดทำระบบฐานข้อมูลกำลังคนอาชีวศึกษา เชื่อมโยงข้อมูลจากศูนย์ดังกล่าว ล่าสุดข้อมูล ณ เดือนก.พ.มีภาคอุตสาหกรรม ธุรกิจและบริการ สถานประกอบการชั้นนำลงทะเบียนในระบบฐานข้อมูลดังกล่าว 129,341 บริษัท คิดเป็น 100% ของสถานประกอบการที่ขึ้นทะเบียนกับกรมโรงงานอุตสาหกรรม ตัวเลขความต้องการกำลังคนกว่า 300,000 อัตราในระยะเวลา 1-3 ปี ซึ่งถือเป็นความสำเร็จที่เกิดจากความร่วมมือทั้งภาครัฐ ภาคเอกชน แท้จริงสามารถเปิดระบบฐานข้อมูลให้ใช้ได้อย่างเป็นทางการ ซึ่งการเปิดระบบข้อมูลดังกล่าวจะทำให้ทราบถึงความต้องการกำลังคน รวมไปถึงแนวโน้มในอนาคตที่ประเทศต้องจัดหากำลังคนที่มีคุณสมบัติเหมาะสม สอดคล้องกับภาคเศรษฐกิจ ยังได้รวมผู้มีความเชี่ยวชาญในภาคอุตสาหกรรมต่าง ๆ สู่การเป็นครูพิเศษสอนให้ผู้เรียนอาชีวศึกษา ซึ่งก็จะนำไปสู่การผลิตและพัฒนาการจัดการเรียน การสอน และหลักสูตรต่างๆ ให้สอดคล้องกับความต้องการอย่างแท้จริงของประเทศ ทั้งนี้ได้กำชับว่าข้อมูลต่างๆจะต้องพร้อมที่สุดก่อนเปิดภาคเรียนปีการศึกษา 2562 ในเดือนพ.ค.นี้        รัฐมนตรีช่วยว่าการกระทรวงศึกษาธิการ กล่าวอีกว่า เบื้องต้นกำหนดกลุ่มเป้าหมายการใช้ประโยชน์ของฐานข้อมูลอาชีวศึกษา 6 กลุ่ม คือ คณะกรรมการร่วมภาครัฐและเอกชนเพื่อผลิตและพัฒนากำลังคนอาชีวศึกษา (กรอ.อศ.) ,อาชีวศึกษาจังหวัด 77 จังหวัด ,ศึกษาธิการภาค,ศึกษาธิการจังหวัด,สำนักงานเขตพื้นที่การศึกษา และ สำนักงานการศึกษานอกระบบและการศึกษาตามอัธยาศัย (กศน.) จังหวัด